Diari Oficial de la Generalitat Valenciana


Sumari del DOGV 9468, del 11-11-2022 (2022/10504)

RESOLUCIÓ de 19 d'octubre de 2022, de l'Agència Valenciana de Seguretat i Resposta a les Emergències, per la qual es regula i es concedeix una subvenció directa a la Universitat d'Alacant per al foment de la investigació dels nous factors de risc derivats del canvi climàtic en la seua relació amb la gestió en matèria d'emergències.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9468

Data del DOGV
:   11-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/10168


Data del document
:   19-10-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ de 19 d'octubre de 2022, de l'Agència Valenciana de Seguretat i Resposta a les Emergències, per la qual es regula i es concedeix una subvenció directa a la Universitat d'Alacant per al foment de la investigació dels nous factors de risc derivats del canvi climàtic en la seua relació amb la gestió en matèria d'emergències. [2022/10601]  
  
L'article 22 de la Llei 38/2003, de 17 de novembre, general de subvencions, estableix, en l'apartat 2.a, la possibilitat de concedir de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions.  
D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que podran concedir-se de manera directa les subvencions previstes nominativament en la llei de pressupostos de la Generalitat, entenent-se com a tals aquelles l'objecte, la dotació pressupostària i el destinatari de les quals figuren inequívocament en els seus annexos.  
En el pressupost de la Generalitat per a 2022 consta, en la secció 07, entitat 132, servei 01, centre gestor 01, del programa 221.10, la línia de subvenció S8922000, amb la denominació «Universitat d'Alacant - Foment de la investigació dels nous factors de risc derivats del canvi climàtic, en la seua relació amb la gestió en matèria d'emergències», amb una dotació de 40.000 euros, i que té com a descripció i finalitat la investigació en la matèria; per tant, es tracta d'una subvenció de caràcter nominatiu prevista en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquesta línia de subvenció es troba inclosa en el Pla estratègic de subvencions de la Conselleria de Justícia, Interior i Administració Pública i els seus organismes públics per al període 2020-2022, aprovat per la Resolució de 27 de febrer de 2020, i modificat per la Resolució de 18 de febrer de 2021, de la Conselleria de Justícia, Interior i Administració Pública, inclosa en el programa 221.10, i vinculada a l'objectiu de promoció del coneixement i la investigació.  
La Universitat d'Alacant té una trajectòria consolidada en investigacions relacionades amb el canvi climàtic i en l'avaluació de les conseqüències en la gestió d'emergències; en aquest sentit, l'Agència Valenciana de Seguretat i Resposta a les Emergències considera de gran interés la investigació que pot realitzar la Universitat d'Alacant, atés que disposa, a més, dels mitjans personals i materials adequats per a dur a terme aquesta investigació.  
  
S'ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.  
  
Les subvencions que es concedeixen en la present resolució no necessiten la notificació abans esmentada, ja que no tenen els requisits de l'article 107 del Tractat de funcionament de la Unió Europea; en concret, perquè no suposen avantatge econòmic, ja que l'entitat a la qual va dirigida la subvenció no exerceix una activitat econòmica que puga oferir béns o serveis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.  
Per tot el que s'ha exposat, una vegada seguits els tràmits que es recullen en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 8/2021, de 30 de desembre, de pressupostos de la Generalitat per a l'exercici 2022; de conformitat amb l'Ordre 22/2021, de 13 de juliol, de la consellera de Justícia, Interior i Administració Pública; segons les funcions descrites en la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències; i sobre la base de les competències atorgades per l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb el que es disposa en el Decret 122/2017, de 15 de setembre, del Consell, pel qual s'aprova el Reglament orgànic i funcional de l'Agència Valenciana de Seguretat i Resposta a les Emergències, la competència per a resoldre les sol·licituds de subvencions convocades, correspon a la presidenta de l'Agència Valenciana de Seguretat i Resposta a les Emergències, resolc:  
  
  
Primer. Objecte  
La present resolució té per objecte regular la concessió directa d'una subvenció destinada a la Universitat d'Alacant per al foment de la investigació dels nous factors de risc derivats del canvi climàtic en la seua relació amb la gestió en matèria d'emergències.  
  
  
Segon. Raons d'interés públic que concorren en la seua concessió  
La possibilitat de concedir una subvenció, de caràcter nominatiu, a la Universitat d'Alacant per al foment de la investigació dels nous factors de risc derivats del canvi climàtic en la seua relació amb la gestió en matèria d'emergències, està prevista en l'article 22.2.a de la Llei 38/2003, de 17 de novembre, general de subvencions; i en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i així està contemplada de manera expressa en el pressupost de la Generalitat per a 2022.  
La subvenció regulada en aquesta resolució té caràcter singular, derivat del caràcter excepcional i únic de l'entitat beneficiària.  
S'ha optat per atorgar l'ajuda mitjançant resolució i no per conveni, d'acord amb l'article 168.1.A de la Llei 1/2015, de 8 de febrer, de la Generalitat, atés que no hi ha cap mena de contraprestació. L'activitat subvencionada no té caràcter contractual i, per tant, es du a terme sense contraprestació directa per part del beneficiari de l'ajuda.  
  
  
Tercer. Entitat beneficiària  
L'entitat beneficiària de la subvenció és la Universitat d'Alacant.  
  
  
Quart. Activitat subvencionada  
L'import de l'ajuda anirà destinat a la realització de les actuacions següents:  
- Contractació d'una persona en possessió del títol de llicenciatura, enginyeria, arquitectura, grau o equivalent per a l'impuls dels aspectes següents:  
- Anàlisi de les emergències de protecció civil d'origen meteorològic o determinades per aquests factors (per exemple, incendis forestals) en diferents escenaris derivades del canvi climàtic. Nous riscos.  
  
- Proposta de nous aspectes que cal preveure en el programa formatiu del personal d'emergència i protecció civil i en els continguts curriculars a impartir en la seu de l'IVASPE a Alacant.  
  
Cinqué. Despeses subvencionables  
D'acord amb el que s'estableix en l'article 31 de la Llei 38/2003, de 17 de novembre, general de subvencions, es consideren despeses subvencionables les que de manera indubtable responguen a la naturalesa de l'activitat subvencionada prevista en la clàusula primera i es realitzen o s'hagen realitzat des de l'1 de gener de 2022.  
1. Despeses de personal propi i contractes laborals; en aquest apartat s'inclou:  
a) Personal propi adscrit a la Universitat d'Alacant que inclou tant el personal funcionari com contractat amb càrrec a la línia d'investigació, el qual haurà d'estar en possessió del títol de llicenciatura, enginyeria, arquitectura, grau o equivalent. Aquestes despeses es justificaran mitjançant un certificat del gerent de la Universitat d'Alacant, en el qual s'especifique el cost per hora i el nombre d'hores de dedicació d'aquest personal al/s projecte/s objecte de la present subvenció.  
b) Personal contractat exclusivament per a la col·laboració en la present subvenció: aquestes despeses es justificaran mitjançant contracte laboral subscrit amb aquest personal, acompanyat de la documentació acreditativa dels pagaments realitzats a aquest. Quant al personal contractat per l'entitat beneficiària amb càrrec a la present subvenció, aquest es justificarà amb la presentació del contracte subscrit, les seues nòmines i els RNT (relació nominal de treballadors), abonats en la data de la presentació de la documentació justificativa. En el cas de la participació d'alumnat en pràctiques extracurriculars remunerades, s'haurà d'adjuntar el document de formalització de la pràctica, així com les corresponents nòmines abonades.  
2. Col·laboracions externes. Les despeses esmentades s'hauran d'acreditar per mitjà de documents originals o còpies confrontades de les factures, i la resta de documents de valor probatori equivalent amb validesa en el tràfic jurídic mercantil o amb eficàcia administrativa. Aquestes col·laboracions externes hauran d'estar destinades a la contractació de personal col·laborador amb la Universitat d'Alacant, per al suport en l'execució de les funcions previstes en la present subvenció.  
3. Viatges i dietes (que inclourà manutenció i allotjament) per part del personal, fins a un màxim del 20 % de l'import de la subvenció. Caldrà justificar-los amb la presentació del full de liquidació i documentació que acredite el pagament de la dieta a la persona que ha efectuat la despesa; en aquest cas, s'hauran de justificar mitjançant les comissions de servei tramitades i les seues indemnitzacions, d'acord amb la normativa de la Universitat d'Alacant.  
4. Material fungible de laboratori, necessari per al desenvolupament del projecte, entenent com a tal aquell la vida útil del qual coincidisca amb la seua duració.  
5. Costos indirectes de la Universitat d'Alacant, fins a un màxim del 25 % de l'import total de la subvenció. Aquests costos s'hauran de justificar mitjançant un certificat expedit per gerència de la Universitat d'Alacant. Els costos indirectes inclouen despeses d'arrendaments i cànons, reparacions i conservació, transports, subministraments i comunicacions i altres serveis, segons el Pla general de comptabilitat pública (Ordre EHA/1037/2010, de 13 d'abril).  
  
Sisé. Quantia  
L'import de la subvenció s'estableix en un màxim de 40.000 ?.  
Únicament seran objecte d'ajuda les despeses de caràcter corrent, en cap cas béns inventariables.  
Aquest import s'haurà d'abonar amb càrrec a la línia de subvenció S8922000, 07, entitat 132, servei 01, centre gestor 01, del programa 221.10, dels pressupostos de la Generalitat per a 2022.  
  
Seté. Procediment  
1. L'entitat beneficiària haurà de manifestar, en el termini de quinze dies hàbils a partir de la publicació d'aquesta resolució en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores, d'acord amb el model que s'inclou com a annex de la present resolució.  
2. El model de conformitat (annex I), degudament omplit i signat, s'haurà de presentar telemàticament en el portal de la Generalitat, a través de la sol·licitud general d'iniciació i tramitació telemàtica de procediments de la Subdirecció General d'Emergències en l'enllaç següent: http://www.gva.es/va/proc20532.  
3. Juntament amb la conformitat amb la subvenció i les seues bases reguladores, en el cas que el compte bancari de l'entitat no estiga donat d'alta en la Generalitat, o haja de modificar les seues dades, s'haurà d'aportar, d'acord amb el que estableix l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat, la documentació següent:  
a) Imprés normalitzat de domiciliació bancària disponible en la seu electrònica de la Generalitat en l'enllaç següent: https://www.gva.es/downloads/publicados/in/07738\_bi.pdf, signat per la persona representant de l'entitat beneficiària, juntament amb els documents vàlids en dret que deixen constància fidedigna de la representació.  
b) Acreditació de la titularitat del compte bancari, així com de l'IBAN, que s'assenyale en el model de domiciliació bancària.  
4. D'acord amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha omplit de manera incompleta o no s'han aportat els requisits i documents que s'assenyalen en aquesta base, la persona interessada serà requerida perquè, en un termini de deu dies hàbils, esmene la falta o adjunte els documents preceptius, amb la indicació que, en cas de no fer-ho, se la tindrà per desistida, amb la resolució prèvia d'arxivament de l'expedient, que haurà de ser dictada en els termes que preveu l'article 21 de l'esmentada llei, quedarà sense efecte la concessió de la subvenció, i en perdrà, per tant, el dret a la percepció.  
  
Huité. Òrgan gestor  
Correspon la tramitació i la gestió de la subvenció a la Subdirecció General d'Emergències de l'Agència Valenciana de Seguretat i Resposta a les Emergències.  
  
Nové. Obligacions de les entitats beneficiàries  
L'entitat beneficiària d'aquesta subvenció quedarà obligada a:  
a) Comunicar a la Subdirecció General d'Emergències la concessió d'altres subvencions, ajudes, ingressos o recursos procedents de qualssevol administracions o ens públics o privats, i concedits per a la mateixa finalitat prevista en la present resolució. Aquesta comunicació haurà d'efectuar-se tan prompte com es conega, i, en tot cas, amb anterioritat a la justificació de l'aplicació donada als fons percebuts.  
  
b) Sotmetre's a la normativa sobre supervisió, seguiment i control de subvencions, així com facilitar tota la informació requerida per l'òrgan gestor de la subvenció.  
c) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, general de subvencions, que estableix que els beneficiaris hauran de donar la publicitat adequada del caràcter públic del finançament de les activitats objecte de subvenció. Aquestes mesures podran consistir en la inclusió de la imatge institucional de l'entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o bé en esments fets en mitjans de comunicació. En aquest sentit, tot el material gràfic i audiovisual publicitari que es realitze (cartells, fullets, pancartes i la resta de documentació i material utilitzat) hauran d'indicar que l'activitat subvencionada es realitza en col·laboració amb la Generalitat per mitjà de l'Agència Valenciana de Seguretat i Resposta a les Emergències (AVSRE), i les inclusions o els esments que es facen en les pàgines web oficials per a donar repercussió a les activitats hauran d'incorporar, si correspon, el logotip que l'AVSRE facilite.  
d) Quedar, en tot cas, subjecta a les obligacions imposades per l'article 14 i concordants de la Llei 38/2003, de 17 de novembre, general de subvencions.  
e) Com a entitat beneficiària d'una subvenció, en compliment de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 4 de la Llei 1/2022, de 13 d'abril, de transparència i bon govern de la Comunitat Valenciana, i de l'article 3 del Decret 105/2017, de 28 de juliol, pel qual es desenvolupa la Llei 2/2015, de 2 d'abril (DOGV 8118, 01.09.2017), s'hauran de complir, les obligacions següents en matèria de publicitat activa, sense perjudici de les altres obligacions establides en l'article 14 de la Llei general de subvencions i la resta de legislació aplicable. Així, en el cas de percebre durant el període d'un any ajudes o subvencions públiques en una quantia superior a 50.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros, haurà de complir les obligacions de transparència establides en la Llei 19/2013, de 9 de desembre.  
  
Deu. Règim i termini de justificació de les subvencions  
1. L'entitat beneficiària haurà de presentar, davant de l'òrgan gestor, l'adequada justificació de la subvenció, de la realització de l'activitat, del compliment de les condicions imposades i de la consecució dels objectius previstos en l'acte de concessió de la subvenció. El termini màxim per a la presentació de la justificació finalitzarà el 10 de desembre de 2022.  
2. En concret, l'entitat beneficiària haurà de presentar un compte justificatiu de la despesa realitzada, que es compondrà dels documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que haurà de contindre:  
1r. Una relació classificada i numerada de les despeses de l'activitat, amb identificació de la persona o entitat creditora i del document, el concepte de la despesa, l'import d'aquesta, la data d'emissió i la data de pagament, la relació de la despesa amb l'activitat subvencionada, el percentatge d'imputació de cada factura a la subvenció concedida i l'import imputat.  
2n. Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior.  
Per a controlar l'eventual acumulació de subvencions, l'entitat beneficiària haurà de presentar una declaració responsable que faça constar que tots i cadascun dels documents o factures presentats s'apliquen únicament a la justificació de la subvenció concedida.  
Quant a les factures, hauran de complir els requisits regulats en el Reial decret 1.619/2012, de 30 de novembre, pel qual s'aprova el Reglament pel qual es regulen les obligacions de facturació i hauran de ser emeses dins de l'exercici 2022 i correspondre el període de realització de les despeses subvencionables amb la preparació i l'execució de l'activitat subvencionada. Les factures hauran de reflectir amb prou detall les prestacions realitzades.  
No podran aportar-se com a justificant de despeses els albarans, les notes de lliurament ni les factures proforma. L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a ser acceptades en l'àmbit tributari.  
3r. Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència, o, si és el cas, la declaració responsable de no haver rebut altres subvencions o ajudes o ingressos, per a l'actuació objecte d'aquesta subvenció.  
4t. Els tres pressupostos que, si és procedent, i en aplicació de l'article 31.3 de la Llei 38/2003, de 17 de novembre, general de subvencions, haja d'haver sol·licitat l'entitat beneficiària.  
c) Declaració responsable signada per la persona representant legal de l'entitat sobre el compliment de les obligacions establides en la Llei 38/2003, de 17 de novembre, amb indicació expressa de trobar-se al corrent en el pagament d'obligacions per reintegrament de subvencions.  
  
3. En el cas que l'entitat beneficiària no deduïsca cap percentatge de les quotes d'IVA suportades, haurà de presentar una declaració jurada per la persona representant legal, mitjançant la qual caldrà notificar no tindre dret a practicar deduccions per les quotes d'IVA que puguen suportar. Alhora, haurà de presentar una certificació de l'òrgan competent de la hisenda pública que acredite que no liquida IVA, o bé una certificació de situació censal i obligacions.  
Quant als documents acreditatius dels pagaments a les persones creditores, com a justificants de pagament s'admetran resguards de transferència (si engloba diverses factures, se n'haurà d'aportar una relació detallada), així com xecs i pagarés, en els termes següents:  
1r. Si la forma de pagament és una transferència bancària, s'haurà de justificar mitjançant el resguard de l'ordre de càrrec i haurà de figurar en el concepte de la transferència el número de factura o, si no és possible, el concepte abonat.  
2n. Si la forma de pagament és el xec o pagaré, el document justificatiu consistirà en un rebut, signat i estampillat per la persona o entitat proveïdora, en què haurà d'especificar-se la factura o documentació justificativa de la despesa a què correspon el pagament i la seua data, el número i la data del xec o, si és el cas, la del venciment del pagaré; així mateix, haurà d'aparéixer, davall de la signatura, el nom i el número del NIF de la persona que signa.  
La forma de pagament prevista en els dos punts anteriors haurà d'anar acompanyada d'una còpia de l'extracte bancari del càrrec en compte corresponent a l'operació justificada.  
4. Així mateix, l'entitat beneficiària haurà d'acreditar, per mitjà d'una certificació expedida per l'òrgan competent, davant de l'òrgan gestor de la subvenció regulada en aquesta resolució, els punts següents:  
a) Que els fons han sigut destinats a realitzar l'activitat per a la qual van ser concedits.  
b) Que la documentació original acreditativa de la despesa realitzada i efectivament pagada es troba en les seues dependències, a disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.  
  
Onze. Forma de pagament de la subvenció  
1. El pagament s'efectuarà per mitjà de transferència al compte bancari de l'entitat beneficiària que aquesta determine, una vegada rebuda la justificació i acreditat que l'entitat es troba al corrent del pagament de les seues obligacions tributàries i davant de la Seguretat Social.  
2. De conformitat amb el que estableix la Llei 8/2021, de 30 de desembre, de pressupostos de la Generalitat per a l'exercici 2022, es podrà anticipar fins al 30 % de l'import total de l'ajuda, una vegada concedida i acceptada.  
3. Les transferències de les subvencions concedides de l'import no objecte de bestreta es realitzaran en un únic pagament, una vegada comprovats i aprovats els justificants presentats.  
  
Dotze. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en la present resolució. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol; i l'article 168.1.A, apartat c de la Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
  
  
Tretze. Minoració, anul·lació i reintegrament de les subvencions  
1. El procediment per a modificar la resolució de concessió s'iniciarà sempre d'ofici per acord de l'òrgan que la va atorgar, bé per iniciativa pròpia, a conseqüència d'una petició raonada d'altres òrgans o bé a instàncies de l'entitat beneficiària. Tota alteració de les condicions tingudes en compte per a la concessió de la subvenció, indicades en el paràgraf següent, podrà donar lloc a la modificació de la resolució de concessió. En el cas que s'obtinguen de manera concurrent altres aportacions fora dels casos permesos en les bases reguladores, s'acordarà la modificació de la resolució de concessió. Són alteracions de les condicions tingudes en compte per a la concessió de la subvenció, que puguen donar lloc a la modificació de la subvenció, les següents:  
  
a) L'obtenció concurrent de subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals.  
b) L'existència de circumstàncies imprevistes o que siguen necessàries per al bon fi de l'actuació, així com d'altres sobrevingudes que facen necessàries l'ampliació dels terminis d'execució o justificació.  
Quan així es preveja en la vigent Llei de pressupostos de la Generalitat, podran ser causa de modificació de la resolució de concessió les decisions dirigides al compliment dels objectius d'estabilitat pressupostària i sostenibilitat financera. La modificació de la resolució de concessió podrà consistir en una minoració dels imports concedits a la Universitat d'Alacant, prorratejada proporcionalment en funció dels imports concedits sobre el total a minorar. Aquesta modificació es podrà acordar fins al moment de la materialització del pagament de la subvenció i la Universitat d'Alacant podrà renunciar a la subvenció concedida. En qualsevol cas, la modificació tindrà lloc d'acord amb les prescripcions que, si és el cas, determinen les directrius dictades per l'òrgan competent en matèria d'estabilitat pressupostària i sostenibilitat financera.  
  
L'entitat beneficiària de la subvenció podrà instar de l'òrgan concedent la iniciació d'ofici del procediment per a modificar la resolució de concessió, inclosa l'ampliació dels terminis d'execució i justificació, sense que en cap cas es puga variar la destinació o finalitat de la subvenció, ni alterar l'activitat, el programa, l'actuació o el comportament per als quals es va concedir la subvenció, ni elevar la quantia de la subvenció obtinguda que figura en la resolució de concessió. La variació tampoc podrà afectar aquells aspectes proposats o oferits per l'entitat beneficiària que van ser raó del seu atorgament concret. L'ampliació del termini de justificació no podrà excedir la meitat del que s'establisca inicialment i en cap cas podrà perjudicar drets de terceres persones. L'escrit pel qual s'inste la iniciació d'ofici haurà d'estar prou justificat i s'haurà de presentar de manera immediata a l'aparició de les circumstàncies que el motiven i amb antelació a la finalització del termini d'execució i de justificació inicialment concedit. En el termini màxim de 15 dies des que l'escrit haja tingut entrada en el registre de l'òrgan competent per a ser tramitat, s'haurà de notificar a l'entitat interessada l'acord pel qual s'adopte la decisió d'iniciar o no el procediment. La denegació s'haurà de motivar expressament. La resolució de modificació haurà de ser dictada i notificada en un termini no superior a dos mesos i sempre abans de finalitzar el termini que, si és el cas, siga modificat. L'òrgan concedent de la subvenció haurà d'adoptar la resolució després de la instrucció del procediment corresponent en el qual, juntament amb la proposta raonada de l'òrgan instructor, s'hauran d'adjuntar els informes pertinents i les al·legacions que, si és el cas, haja presentat l'entitat beneficiària.  
  
2. A més dels casos de nul·litat i anul·labilitat de la resolució de concessió previstos en l'article 36 de la Llei 38/2003, de 17 de novembre, correspondrà també el reintegrament de les quantitats percebudes i l'exigència de l'interés de demora corresponent, des del moment del pagament de la subvenció fins a la data en què s'acorde la procedència del reintegrament, en els casos següents:  
a) Obtenció de la subvenció falsejant les condicions requerides per a obtindre-la o ocultant les que ho hagen impedit.  
b) Incompliment total o parcial de l'objectiu, de l'activitat, del projecte o la no adopció del comportament que fonamenten la concessió de la subvenció.  
c) Incompliment de l'obligació de justificació o la justificació insuficient.  
d) Incompliment de l'obligació d'adoptar les mesures de difusió.  
  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei 38/2003, de 17 de novembre, així com l'incompliment de les obligacions, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, provinents de qualssevol administracions o ens públics o privats, nacionals, de la Unió Europea o d'organismes internacionals.  
  
f) Incompliment de les obligacions imposades per l'òrgan concedent a l'entitat beneficiària, així com dels compromisos assumits per aquestes, amb motiu de la concessió de la subvenció, sempre que afecten o es referisquen a la manera com s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.  
g) Incompliment de les obligacions imposades per l'Administració a l'entitat beneficiària, així com dels compromisos assumits per aquestes, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
h) L'adopció, en virtut del que s'estableix en els articles 107 a 109 del Tractat de funcionament de la Unió Europea, d'una decisió de la qual es derive una necessitat de reintegrament.  
i) Serà causa específica de reintegrament la següent:  
- Incomplir sense causa justificada els terminis per a presentar la documentació justificativa. En el cas que l'import de les subvencions resulte ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, correspondrà el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent. Les quantitats a reintegrar tindran la consideració d'ingressos de dret públic. L'interés de demora aplicable en matèria de subvencions serà l'interés legal dels diners incrementats en un 25 %, llevat que la Llei de pressupostos generals de l'Estat o la normativa comunitària aplicable n'establisquen un altre de diferent. La destinació dels reintegraments dels fons de la Unió Europea, si és el cas, tindrà el tractament que, segons siga procedent, determine la normativa comunitària. La incoació, la instrucció i la resolució del procediment de reintegrament correspondran a la direcció de l'AVSRE. El procediment, que disposarà d'un termini màxim per a resoldre i notificar la resolució de dotze mesos des de la data de l'acord d'iniciació, tindrà sempre caràcter administratiu. La resolució de reintegrament serà notificada a l'entitat interessada amb indicació de la forma i el termini en què s'haja d'efectuar.  
  
Catorze. Règim jurídic aplicable  
A més de regir-se pel que es disposa en aquesta resolució, aquestes subvencions s'hauran de regir per la Llei 38/2003, de 17 de novembre, general de subvencions, i pel Reglament de l'esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que siguen aplicables.  
  
Quinze. Efectes  
La present resolució produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, de conformitat amb el que es disposa per l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, recurs de reposició davant de la titular de la Conselleria de Justícia, Interior i Administració Pública, en el termini d'un mes a comptar des de l'endemà de la notificació d'aquesta resolució, de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
b) Directament recurs contenciós administratiu davant dels jutjats contenciosos administratius en el termini de dos mesos comptats a partir de l'endemà de la notificació d'aquesta resolució, de conformitat amb el que es disposa en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que les persones interessades puguen exercitar qualsevol altra via que estimen oportuna.  
  
València, 19 d'octubre de 2022.- La presidenta de l'Agència Valenciana de Seguretat i Resposta a les Emergències: Gabriela Bravo Sanestanislao.  
  
  
ANNEX I  
Model de conformitat de la subvenció de concessió directa  
  
(La sol·licitud haurà d'anar acompanyada dels documents que s'exigeixen en l'apartat 7 de la resolució)  
  
1. IDENTIFICACIÓ DE LA SUBVENCIÓ  
- Anualitat:  
- Òrgan gestor:  
- Import:  
- Títol:  
  
2. ENTITAT BENEFICIÀRIA  
- Nom o raó social (\*):  
- Tipus d'entitat:  
- Sigles:  
- NIF:  
- Adreça:  
- Localitat:  
- Província:  
- Telèfon:  
- Adreça electrònica:  
- Pàgina web:  
(\*) El nom ha de ser coincident amb el que figura en aquesta resolució.  
Dades de la persona representant:  
- Nom:  
- Cognoms:  
- DNI/NIF:  
- Càrrec:  
Dades domiciliàries a l'efecte de notificació:  
- Adreça:  
- Localitat:  
- Província:  
- Codi postal:  
Dades de la persona de contacte en cas de ser diferent de la persona sol·licitant:  
- Nom i cognoms:  
- Telèfon:  
- Adreça electrònica:  
  
3. DECLARACIÓ RESPONSABLE  
a) D'acord amb el que es disposa en l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització perquè l'Administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència.  
  
Sí No   
  
En cas de no subscriure l'autorització corresponent, la persona interessada estarà obligada a presentar els documents corresponents juntament amb aquesta conformitat.  
b) Declare que, a la vista de les bases que regeixen aquesta convocatòria, les accepte íntegrament i accepte la subvenció per al projecte a què es refereix la present resolució.  
c) Declare que l'entitat que represente no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, entre les quals destaca especialment la de no ser deutora per reintegrament de subvencions.  
d) Declare que totes les dades que figuren en aquest document són certes i em compromet, en nom de l'entitat, a destinar l'import de la subvenció que es regula i concedeix en aquesta resolució a l'objecte previst.  
e) Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'Administració.  
  
4. DADES DEL PROJECTE, PROGRAMA O PLA PER AL QUAL SE US CONCEDEIX LA SUBVENCIÓ  
- Descripció del projecte:  
- Data d'inici:  
- Data de finalització:  
- Resultats previstos:  
  
5. INFORMACIÓ I CONSENTIMENT  
Informació sobre la Llei orgànica de protecció de dades: als efectes previstos en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals, se us informa que les dades consignades en el present document seran incorporades a un fitxer del qual és titular l'Agència Valenciana de Seguretat i Resposta a les Emergències.  
Les vostres dades seran emprades només per a la gestió d'ajudes i subvencions i no seran cedides ni usades per a un altre fi diferent. Respecte de les dades esmentades, podreu exercitar els drets d'accés, rectificació, cancel·lació i oposició, en els termes que preveu la indicada Llei orgànica 3/2018, de 5 de desembre, davant l'Agència Valenciana de Seguretat i Resposta a les Emergències.  
  
Sí No   
  
Data i signatura de la persona representant de l'entitat.